## L’Institut Valencià de Cultura convoca les ajudes per al desenrotllament de projectes d’obres audiovisuals per valor de 438.000 euros

*** La resolució de la convocatòria s’ha publicat en el DOGV i es pot consultar en la pàgina web de l’IVC
* El termini de presentació de sol·licituds finalitza el 29 de gener**

La Conselleria d’Educació, Cultura, Universitats i Ocupació ha publicat en el [DOGV](https://dogv.gva.es/es/resultat-dogv?signatura=2025/39) la resolució per la qual es concedixen les ajudes destinades al desenrotllament i preparació de projectes d’obres audiovisuals de l’Institut Valencià de Cultura per als anys 2024 i 2025, que disposen d’un pressupost total de 438.000 euros.

Es podran beneficiar d’estes ajudes les activitats desenrotllades entre el mes de desembre de 2024 i novembre de 2025. El termini de presentació de sol·licituds finalitza dimecres, 29 de gener.

De la quantia total de les ajudes incloses en esta convocatòria 408.421,05 euros procedixen de l’ajuda rebuda de l’Institut de Cinematografia i de les Arts Audiovisuals (ICAA), i 29.578,95 euros del pressupost de gastos de l’Institut Valencià de Cultura per a l’exercici 2025.

En esta convocatòria es concedix un màxim de 17 ajudes, amb la distribució següent:

Nou ajudes de 26.000 euros seran per a projectes d’obres de ficció, de les quals un màxim de tres serà per a minisèries, sempre que estos projectes obtinguen un mínim de 50 punts. En estes ajudes 10.400 euros seran per al guionista o guionistes i 15.600 euros per a l’empresa productora.

Així mateix, s’atorgaran sis ajudes de 24.000 euros per a projectes d’obres documentals sempre que estos projectes obtinguen un mínim de 50 punts. En estes ajudes 9.600 euros seran per al guionista o guionistes i 14.400 euros per a l’empresa productora.

La convocatòria preveu també dos ajudes de 30.000 euros que seran per a projectes d’obres d’animació, sempre que estos projectes obtinguen un mínim de 50 punts. En esta ajuda 12.000 euros seran per al guionista o guionistes i 18.000 euros per a l’empresa productora.

Una vegada assignades les ajudes a cada gènere, si es presentaren menys projectes de les ajudes corresponents a un gènere o són menys les que han aconseguit els 50 punts, les ajudes no assignades a un gènere es destinaran a la resta de projectes per orde de puntuació, sempre que arriben als 50 punts, fins a l’import màxim assenyalat i disponible en cada cas.

Els mèrits i la documentació administrativa que s’han d’aportar amb la sol·licitud, així com els barems i criteris de valoració, figuren en la convocatòria publicada en el DOGV. També pot consultar-se en la [pàgina web de l’IVC](http://www.ivc.gva.es/).

Fecha: 07/01/2025